L-Uffiċċju tal-Awditur Ġenerali ppreżenta llil-Parlament r-rapport ta’ verifika dwar kif intefqu l-fondi pubbliċi s-sena li għaddiet. L-Awditur irrimarka dwar diversi nuqqasijiet fil-kontabbiltà li sab f’dipartiment u entitajiet tal-gvern kif ukoll fil-kunsilli. L-Awditur Ġenerali rrapporta li s-sena li għaddiet il-garanziji bankarji u l-ittri ta’ rassigurazzjoni fuq dejn minn diversi entitajiet pubbliċi li qed jagħmel tajjeb għalihom il-Gvern laħqu €1,258 miljun. Kważi €500 miljun dejn tal-Enemalta, €235 miljun f’garanziji lil Vault Finance li ħadet fuq spallejha parti mid-dejn tal-Enemalta bħala special porpose vehicle,  €200 miljun oħra tal-korporazzjoni tal-Port Ħieles, mitt miljun tal-Korporazzjoni tal-Ilma u €90 miljun tal-Malta Industrial Parks li tiehu hsieb l-oqsma industrijali. Fir-Rapport ta’ Verifika dwar il-finanzji pubbliċi, l-Awditur Ġenerali Anthony C. Mifsud ikkritika s-sostenibilità finanzjarja u l-kontabilità tal-Gozo Channel. Qal li sab kuntratti skaduti, kontroll fjakk fejn jidhlu l-estimi, impjegati mhux utilizati sew u nuqqas ta’ kontroll fuq is-sahra. Dwar id-Dipartiment tal-VAT, l-awditur qal li d-dipartiment ma hax azzjoni biżżejjed biex jirkupra ammonti pendenti tal-eko-kontribuzzjoni. F’Mater Dei, l-Awditur sab li l-kuntratt il-ġdid tal-parkeġġ u s-servizz estern ta’ sigurtà se jtellef il-Gvern  aktar minn €1 miljun fis-sena. L-awditur qal  li l-isptar seta’ joħroġ b’irħas mis-€6 miljun li ħallas għas-servizz ta’ tindif. Il-verifika sabet li f’San Vinċenz De Paul sar xiri ta’ prodotti u servizzi kontra r-regoli u xi spejjeż tal-operat u manutenzjoni kienu kbar għax kienu jinkludu kontijiet tas-sena ta’ qabel taħt l-amministrazzjoni preċedenti. L-Uffiċċju tal-Awditur qal li Heritage Malta għandha sistema ta’ kontroll fjakka f’dak li għandu x’jaqsam mad-dhul finanzjarju taghha. Semma wkoll l-Università u l-Junior College li nefqu aktar mill-baġit li ngħatalhom u l-Ministeru tal-Ambjent m’offriex id-dokumentazzjoni meħtieġa għal diversi tranżazzjonijiet li saru. L-Awditur Ġenerali din is-sena għamel verifika wkoll dwar il-Gvern Lokali minħabba li l-kunsilli bejniethom jimmaniġġjaw €31 miljun waqt li l-Kumitati Reġjonali jiġġerneraw €5 miljun oħra miċ-ċitazzjonijiet. L-Awditur qal li sab ħafna nuqqasijiet inkwetanti. Fost dawn l-ebda Kumitat Konġunt ma ssottometta r-rapport finanzjarju awditjat. L-Awditur Ġenerali qal li din is-sitwazzjoni mhix aċċettabbli.